Dragon Mining voi ryhtyä kultakaivostoimintaan Valkeakoskella, vaikka Tukesin päätöksestä valitettaisiin – Virasto vaatii 50 000 euron pankkitakauksen kaivoksen lopetuksen varalle

Turvallisuus- ja kemikaalivirasto Tukes on tarkistanut Kaapelinkulman kultakaivoksen lupamääräykset yleisten ja yksityisten etujen turvaamiseksi. Dragon Mining aikoo ryhtyä kaivostoimintaan Valkeakosken Kaapelinkulmalla tämän vuoden aikana. Lisäksi Tukes päätti yhtiön pyynnöstä, että kultakaivoksen toiminta Kaapelinkulmalla voidaan aloittaa, vaikka Tukesin 4. huhtikuuta antamasta tarkistuspäätöksestä valitettaisiin. Tukesin tarkistetun määräyksen mukaan kaivosluvan haltijan on asetettava 50 000 euron omavelkainen pankkitakaus Tukesille kaivoslain mukaisia kaivostoiminnan lopetus- ja jälkihoitotoimenpiteitä varten. Pankkitakaussumma viisinkertaistui tarkistuksessa. Pirkanmaan ely, asukkaiden edustajat ja käytännössä kaupunkikin vaativat vakuuden korottamista eikä yhtiö sitä vastustanutkaan. Vakuudella katetaan kaivoksen lopetus- ja jälkihoitotyöt. Kalleimmat työt ovat avolouhoksen aitaus kaksi metriä korkealla sinkityllä teräsverkkoaidalla ja sähköistyksen poisto. Molempiin varataan 20 000 euroa. Lisäksi kuluja tulee päätöksen mukaan toimiston poisviennistä, metallisten maaputkien katkaisu, maanalaisten putkien poisto selkeytysaltailta ja varoituskylttien asennus. Selvitys jälkihoidosta kevääksi 2020 Lupamääräykset tarkistetaan taas kesän alussa 2020. Tarvittaessa tarkistusaikaa voidaan aikaistaa. Selvitys kaivoksen lopetus- ja jälkihoitotoimista pitää toimittaa 1. huhtikuuta 2020 mennessä. Yhtiö pyysi lupaa täytäntöönpanoon muutoksenhausta huolimatta vedoten siihen, että kaivostoiminta ja siihen liittyvä rikastus ovat kaivoslain nojalla yleisen edun mukaisia. Epävarmuustekijöiden aiheuttaman kaivostoiminnan aloituksen lykkääntymisen yhtiö pelkäsi vaarantavan raaka-aineen saannin Stormin rikastamolle Sastamalaan. Mahdollisilla lykkäyksillä olisi yhtiön mukaan myös negatiivisia ja kumuloituvia työllisyysvaikutuksia. "Oriveden ympäristöluvan valitusprosessin vuoksi yhtiön on saatettava Kaapelinkulman valmistavat työt siihen pisteeseen, että louhinta voi alkaa vuoden 2018 toisella vuosipuoliskolla", yhtiö selvitti Tukesille. –Tukesin päätös oli odotettu. Vakuudella kaivosalueen toiminnot voidaan saattaa turvallisiksi toiminnan päätyttyä, Kaapelinkulman kaivoksen projektipäällikkö Olli Pajula kommentoi. –Vakuutus asetetaan heti. Tämä on normaalia kaivostoimintaa. Tukes valvoo toimintaamme ja tarvittaessa lupamääräyksiä tarkistetaan, Pajula lisää.